**Forslag fra Ragnhild Syrstad**

**Stopp statlig reklame av rødt kjøtt**

Høsten 2018 slo FNs klimapanel fast at det må drastiske tiltak til for å begrense den globale oppvarmingen til 1,5 grader. Et viktig tiltak er å begrense kjøttforbruket i verden. Kjøtt fra okse og ku er klimaverstingen. Klimaavtrykket til en eneste middag med storfekjøtt tilsvarer syv middager med laks eller kylling. Men ikke alle vil bli vegetarianere. Et viktig politisk bidrag er statens rolle i markedsføringen av kjøtt gjennom opplysningskontorene.

Det finnes fire opplysningskontorer i norsk landbrukspolitikk. Et for egg og kjøtt (OEK). Et for melk. Et for brød og korn. Og et for frukt og grønt. Opplysningskontoret for egg og kjøtt er hovedsakelig finansiert via en omsetningsavgift som kreves inn fra alle egg- og kjøttproduserende bønder i Norge via Omsetningsloven. Det er Omsetningsrådet som er øverste myndighet for å fastsette rammer og bruk av omsetningsmidlene. Av kontorets totale kostnader på 78,9 mill. kroner i 2017, ble 49,1 mill. kroner finansiert over fondet for kjøtt. Dette er nærmere 50 millioner kroner som kunne blitt prioritert for, ikke mot klimaet.

OEK driver den digitale plattformen www.matprat.no. Nettstedet er hyppig brukt, med nærmere 36 millioner besøkende i 2017. Å legge ned ordningen vil føre til at kjedene selv driver nettstedet matprat.no. Tjenesten vil bestå, men staten trenger ikke å legge til rette for det.

I tillegg til generelt fremme av oppskrifter med kjøtt har OEK flere kampanjer rettet mot barn og unge. For eksempel tilbyr OEK et fysisk læreverk og et digitalt læreverk (Matopedia) til barne- og ungdomstrinnene innen faget mat og helse. OEK har tidligere laget plattformen MatStart med de yngste som målgruppe. Dette er uheldig fordi matvaner legges tidlig i livet. Når mennesker i større grad må vri konsumet i retning av plantebasert mat og proteinkilder med lavere klimaavtrykk som fisk og kylling, er dette feil opplæring av fremtidens generasjoner.

At staten fremmer forbruk av kjøtt, samtidig som den i andre sektorer påfører avgifter for å redusere klimagassutslippene blir feil. I tillegg råder Helsedirektoratet oss til å begrense mengden rødt kjøtt i kostholdet. Å ha et statlig reklamebyrå for kjøtt samtidig som Norge har forpliktet seg til utlsippskutt er direkte selvmotsigende politikk. Inntektene fra omsetningsavgiften på rødt kjøtt bør heller brukes på de andre opplysningskontorene. Slik kan allmennkunnskapen om alternativer til kjøtt økes.

**Arbeiderpartiet vil**

* At staten ikke skal drive reklame for rødt kjøtt fordi det strider mot innsatsen for å begrense den globale oppvarmingen
* At inntektene fra omsetningsavgiften fra rødt kjøtt brukes til å finansiere opplysningskontor for egg, melk, korn, frukt, grønt og annen plantebasert mat.